L'Ajuntament posa nom a 33 carrers i places
02 de gener 2019

![Imagen 1](/media/vfmflimk/97_mac_tarazona_01.jpg)

L'Ajuntament de Sagunt, per iniciativa de la delegació de Cultura, ha acordat possar nom, en uns casos i en uns altres els canviarà, a 33 carrers i places, segons ha acordat la Junta de Govern Local.

  

El delegat de Cultura José Manuel Tarazona, ha explicat els diferents criteris seguits per a la nominació: "**Hem destinat per a estos carrers i places el nom de veïns i veïnes del nostre municipi que han lluitat pels drets cívics, laborals, socials, culturals o esportius i han contribuït a la cohesió social**". També destaca el regidor que s'ha donat un reconeixement a "**les dones i col·lectius que han destacat en l'àmbit de la lluita política, sindical, drets socials, cívics i en la lluita per la igualtat de drets socials i de gènere i l'acció feminist**a". A més, continua Tarazona, "**altres motius pels quals hem canviat els noms han sigut pels de valencians i valencianes que han contribuït a la defensa dels valors democràtics contra el totalitarisme o per a reconéixer a les ciutats agermanades que tenen un vincle històric important amb Sagunt**".

  

Entre els criteris que s'han seguit destaca, en primer lloc, el dels veïns i veïnes de Sagunt que han lluitat pels drets cívics, laborals, socials, culturals o esportius i que han contribuït a la cohesió social, al teixit associatiu, a la convivència, al desenvolupament cultural del nostre país i a la millora de la qualitat de vida de les persones del municipi. És el cas dels carrers Miguel Campoy, Antonio Morcillo, Miguel Zaplana i la plaça José Valero Ruiz, situades entre el cementeri i el barri Els Vents; així com el carrer Joan Camarena en el barri Churruca o la plaça Simón Montolío Solsona, prop de l'avinguda 3 d'Abril. En el nucli de Sagunt seran els carrers Ximo Michavila, al nord del Palància, o la plaça Mossén Vicente Gil.

  

En segon lloc, este canvi també perseguix un reconeixement a eixes dones saguntines o valencianes i als col·lectius que han destacat en l'àmbit de la lluita política i sindical, la lluita pels drets socials i cívics o que han destacat en la lluita per la igualtat de drets socials i de gènere i l'acció feminista. També a dones marginades, recusades o fins i tot represaliades per l'únic motiu de ser dones. Així, s'ha denominat una plaça amb el nom Col·lectiu 8 de Març, en la zona internuclis, o el Passeig de les Tretze Roses, en la mateixa zona. 

  

A més, diferents carrers portaran el nom de dones com Maria Correa Navarro, casada amb José Romeu que va ser represaliada per ser dona i ser cònjuge de Romeu, el qual va tindre sempre el seu suport indispensable per a aconseguir els seus objectius. O retran reconeixement a altres dones valencianes com Alejandra Soler, Guillermina Medrano o Maria Cambrils. I, també, fer un reconeixement públic a dones que destaquen en l'àmbit de l'art i la cultura, siga la literatura, música o pintura, tal és el cas d'escriptores valencianes destacades que han escrit en valencià com Maria Beneyto, Carmelina Sánchez-Cutillas, Montserrat Roig o Beatriu Civera, els noms de les quals figuraran en diferents carrers de la zona internuclis i de Baladre. En l'àmbit de la música, la soprano internacional Lucrecia Bori o les pintores valencianes Dorotea i Margarita Joanes, en el barri de Churruca.

  

També s'homenatjarà valencians i valencianes que han contribuït a la defensa dels valors democràtics contra el totalitarisme i els corrents feixistes com és el cas del General Vicente Rojo, nom que acompanyarà al carrer Humanista Manuel Sanchis Guarner, Amado Granell, alliberador de París, Guillem Agulló o Julio Just que va contribuir a la seua sostenibilitat durant la II República. 

  

Finalment, s'ha fet un reconeixement a les ciutats agermanades o que tenen un vincle històric amb Sagunt com Millau o La Unión. També a científics valencians com el carrer Botànic Cavanilles que estarà entre els col·legis Ausiàs March i Villar Palasí o un homenatge a aquells que fan possible, entre d’altres, la música valenciana tradicional, com és el cas del carrer Dolçainers.

  

Cal recordar que durant esta legislatura ja s'ha posat nom a places o carrers com la plaça del Fòrum Municipal, els carrers Joan Fuster o Amelia Dolz a Almardà. A més d'aquelles que porten el nom del poeta Marcos Ana, la bateria internacional Gottwald que va defensar Sagunt durant la República, la plataforma per la Gerència Pública, la compositora Matilde Salvador, el catedràtic José Luís Blasco o les mines valencianes de Culla i torre d’en Besora de les quals es portava mineral de ferro a AHM (mina Esperança i mina Victòria), i el senador Ramirez. S'han modificat, així mateix, els noms dels carrers com dicten els actuals estatuts d'autonomia, País Basc, Castella-la Manxa i Castella i Lleó. D'altra banda, s'ha posat nom a camins de les partides de Gausa, Montiver o la Vila.

​  

​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-posa-nom-a-33-carrers-i-places/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-posa-nom-a-33-carrers-i-places/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-posa-nom-a-33-carrers-i-places/ "Linked In")
*   [](mailto:?body=https://aytosagunto.es/va/actualitat/l-ajuntament-posa-nom-a-33-carrers-i-places/)